এ ধরনের আচরণ ভয়ানক অন্যায়। দৈনন্দিন কাজের ক্ষেত্রে নারীর স্বকীয়তা থাকা বাঞ্ছনীয়। তাদের মতামত ও সিদ্ধান্তের প্রতি সঠিক সম্মানও দেখাতে হবে। বলাবাহুল্য, পরিস্থিতি ক্রমশ বদলাচ্ছে। এর প্রধান কারণ দেশের সার্বিক উন্নয়নে নারীর ভূমিকা বাড়ছে। অর্ধেক জনগোষ্ঠীকে বসিয়ে রেখে পরিবার, সমাজ ও রাষ্ট্রের উন্নয়ন সম্ভব নয়। তাই পুরুষের পাশাপাশি নারীরা ঘর সামলে বাইরে গিয়ে অফিস-আদালত করছেন। যিনি স্বামী তিনি পরিবারের হাল ধরেন এতে কোনো সন্দেহ নেই। পরিবারে বাবা-মা কিংবা স্বামী-স্ত্রীর কাজের গড়পড়তা হিসেব করলে দেখা যাবে বেশির ভাগ ক্ষেত্রে পুরুষরা কেবল অফিস করেন। টুকটাক বাজার-সদাই করেন, আবার কখনো বা অপেক্ষাকৃত কঠিন কাজের দায়িত্ব নিয়ে থাকেন। মোটকথা পরিবারের কর্তা মূলত একমুখী কাজ করেন। ঘরের কাজে তাকে খুব একটা হাত লাগাতে হয় না। ঘরোয়া কাজ মানেই স্ত্রী বা সন্তানের মা করবেন এমনটাই ধরে নেয়া হয়।